b"\n_START_ARTICLE_\nBrembate\n_START_SECTION_\nHist\xc3\xb2ria\n_START_PARAGRAPH_\nLes primeres restes de poblaci\xc3\xb3 en aquesta ciutat daten del neol\xc3\xadtic i hi ha traces d'una via preromana del segle V a.c. sobre el riu Brembo._NEWLINE_El primer document on s'esmenta Brembate \xc3\xa9s de l'any 962, en el qual s'atribueix el domini de la ciutat al rei Berenguer II. Alguns historiadors li atribueixen la construcci\xc3\xb3 del castell._NEWLINE_A Grignano, que forma part del municipi de Brembate, hi ha el monestir benedict\xc3\xad femen\xc3\xad de S. Vincenzo in Limania, documentat des de l'any 1260, i que es va unir al Monestir de S. Tommaso di Almenno San Bartolomeo el 1404. _NEWLINE_Durant l'\xc3\xa8poca medieval Brembate i Grignano es van veure seriosament afectades pels conflictes armats entre el Ducat de Mil\xc3\xa0 i la Rep\xc3\xbablica de Ven\xc3\xa8cia, ja que est\xc3\xa0 situada a la frontera entre aquests dos antics estats. Despr\xc3\xa9s de diverses conquestes i reconquestes per part dels dos b\xc3\xa0ndols, el 1427 la ciutat va quedar pr\xc3\xa0cticament arrasada per part de l'ex\xc3\xa8rcit del Duc de Cal\xc3\xa0bria, aliat del Ducat de Mil\xc3\xa0._NEWLINE_L'any 1596 la poblaci\xc3\xb3 era de 343 habitants, la majoria dels quals es dedicaven a l'agricultura i a la vinya mentre que a Grignano eren 120. _NEWLINE_En aquella \xc3\xa8poca es va tornar a reconstruir el pont i es va aixecar l'esgl\xc3\xa9sia de S. Vittore._NEWLINE_La ciutat va seguir creixent i a finals del segle XIX es va comen\xc3\xa7ar a industrialitzar al voltant de la seda i el cot\xc3\xb3."